LĪDZDALĪBAS BUDŽETS, BIEŽĀK UZDOTIE JAUTĀJUMI (BUJ)

No idejas līdz projektam

1. **Kādas jomas drīkst pārstāvēt projekts?**

Projekts var pārstāvēt jomas, kas veicina kvalitatīvas un labiekārtotas dzīves vides un teritorijas attīstību, kā arī ietvert pasākumus, apmācības un citu aktivitātes pašvaldības autonomo funkciju vai brīvprātīgo iniciatīvu īstenošanai.

1. **Kas var iesniegt ideju?**

Ideju var iesniegt:

* fiziska persona no 16 gadu vecuma;
* biedrība vai nodibinājums, kas nav saistīts ar pašvaldību
1. **Vai projekts var būt saistīts ar pasākumu, nevis būvniecību?**

Jā. Papildus infrastruktūras idejām var iesniegt arī sabiedriskas aktivitātes - pasākumus, apmācības, darbnīcas, ja tie dod ilgtermiņa labumu sabiedrībai un atbilst Pašvaldību likumā noteiktajām funkcijām (piemēram izglītība, kultūra, sports, vide, kopienas iesaiste).

1. **Vai ideju drīkst iesniegt kopā ar draugiem vai kaimiņiem?**

Oficiāli pieteikumu var iesniegt tikai viena fiziska persona vai ar pašvaldību nesaistīta biedrība / nodibinājums.

1. **Kā saprast, vai idejai būs ilgtermiņa ieguvums?**

Tai jāsniedz paliekoša vērtība un jābūt publiski pieejamai ilgtermiņā.

1. **Kā pareizi aprēķināt projekta izmaksas?**

Pieteikumā jāaizpilda tāme, norādot izmaksu pozīcijas un summas.

1. **Vai man pašam jāmeklē projektētāji vai būvnieki?**

Nē, projekta īstenošanu organizē pašvaldība.

1. **Kā sagatavot vizualizāciju, ja nemāku to veidot datorā?**

Vizualizācijai jābūt digitālai un kvalitatīvai (jpeg vai png, vismaz 800×600 ppi). To var izpildīt vairākos veidos:

* Izmanto bezmaksas tiešsaistes rīkus - Canva, PowerPoint, Google Slides – ieliec foto un uzvelc paredzētos objektus (piem., soliņš, rotaļu laukums).
* Palūdz palīdzību - vari vērsties pie drauga ar datorprasmēm, vai apvienības, vai pašvaldības speciālistiem, kuri var palīdzēt izveidot vizualizāciju atbilstoši prasībām.

Galvenais – vizualizācijai jābūt uzskatāmai un skaidrai, lai komisija un iedzīvotāji balsošanā redzētu, kāds būs rezultāts.

1. **Vai obligāti vajag zemes īpašnieka saskaņojumu?**

Ja projekts paredzēts privātpersonai piederošā īpašumā, nepieciešams rakstisks zemes īpašnieka saskaņojums.

1. **Kur dabūt projekta pieteikuma veidlapu?**

Talsu novada mājaslapā - …

1. **Vai man vajag juridiskas zināšanas, lai sagatavotu pieteikumu?**

Nē, jāaizpilda noteiktā forma un jāievēro prasības.

1. **Vai varu saņemt palīdzību no pašvaldības darbiniekiem pieteikuma sagatavošanā?**

Konkursa izsludināšanas laikā tiek norādīta kontaktinformācija, un konsultācijas sniedz Talsu novada pašvaldības Attīstības plānošanas, projektu vadības un tūrisma departamenta projektu nodaļas speciālisti.

1. **Vai ir kāds maksimālais vai minimālais apjoms izmaksām?**

Minimālā robeža nav noteikta. Viena projekta finansējums nedrīkst pārsniegt budžeta plānošanas vienībai pieejamo līdzdalības budžeta daļu.

Finansējums tiek sadalīts starp budžeta plānošanas vienībām proporcionāli to iedzīvotāju skaitam, kas deklarēti attiecīgajā teritorijā uz iepriekšējā kalendārā gada 1. jūliju.

2025. gada budžeta sadalījums pa budžeta plānošanas vienībām -

* Talsu pilsētas pārvalde - 6 877 EUR
* Dundagas pagasta pārvalde - 2 054 EUR
* Sabiles un Stendes apvienības pārvalde - 5 267 EUR
* Valdemārpils apvienības pārvalde - 4 505 EUR
* Ģibuļu apvienības pārvalde - 2 613 EUR
* Rojas apvienības pārvalde - 3 149 EUR
* Laucienes apvienības pārvalde - 3 021 EUR
1. **Vai projektu var īstenot vairākos posmos?**

Nē, tam jābūt pilnībā realizējamam vienā kārtā.

1. **Kur iesniegt ideju?**

Iesniegšana notiek elektroniski portālā geolatvija.lv, sadaļā “līdzdalības budžets”.

1. **Vai man nepieciešams e-paraksts?**

Nē, bet jāspēj autentificēties geolatvija.lv.

1. **Vai varu iesniegt vairākas idejas vienlaikus?**

Jā, projektu skaits nav ierobežots.

1. **Vai pēc iesniegšanas varu veikt labojumus?**

Līdz balsošanas sākumam iespējams precizēt vai atsaukt pieteikumu.

1. **Kas notiek ar manu ideju, kad tā ir iesniegta?**

To izvērtē komisija, pārbaudot atbilstību nolikumam un budžeta iespējām, pozitīva lēmuma gadījumā nodod balsošanai geolatvija.lv.

1. **Kas vērtēs manu projektu?**

Pašvaldības izpilddirektora izveidota komisija vismaz piecu locekļu sastāvā.

1. **Vai es uzzināšu, ja komisijai būs jautājumi vai vajadzēs precizēt informāciju?**

Jā, komisija var lūgt papildu informāciju vai precizējumus.

1. **Vai es uzzināšu iemeslu, ja mans projekts netiks virzīts uz balsošanu?**

Jā, lēmums un pamatojums tiek fiksēts komisijas protokolā.

1. **Vai man ir iespēja savu ideju aizstāvēt vai prezentēt?**

Nolikums to neparedz, bet komisija var pieprasīt papildu skaidrojumus.

1. **Kā iedzīvotāji uzzinās par manu ideju?**

Pašvaldība publicēs visus projektus geolatvija.lv un pašvaldības mājaslapā.

1. **Vai pašvaldība palīdzēs to popularizēt?**

Jā, par idejām tiks informēts pašvaldības oficiālajos kanālos.

1. **Vai drīkstu pats reklamēt savu ideju, aicinot citus balsot?**

Jā, drīksti.

1. **Vai balsošana notiek tikai internetā? Kas varēs balsot par projekta ideju?**

Jā, tikai elektroniski geolatvija.lv. Par projektu varēs balsot Talsu novadā deklarētie iedzīvotāji, kas sasnieguši 16. gadu vecumu.

1. **Kā uzzināšu, vai mana ideja ieguvusi pietiekami daudz balsu?**

Par rezultātiem informē pašvaldība - mājaslapā, geolatvija.lv un novada informatīvajā izdevumā.

1. **Vai man paziņos personīgi par rezultātiem?**

Jā, iesniedzējs tiek informēts 10 darba dienu laikā pēc lēmuma.

1. **Kas notiks, ja vairākām idejām būs vienāds balsu skaits?**

Ja sabiedrības balsojuma rezultātā projekti saņem vienādu balsu skaitu, bet finansējums ir pietiekams tikai viena projekta īstenošanai, tad tiek atbalstīts tas projekta pieteikums, kurš iesniegts pirmais.

1. **Vai būs iespēja iesniegt ideju vēlreiz nākamajā gadā, ja tā netiks apstiprināta?**

Jā, to var iesniegt atkārtoti nākamajā konkursā.

1. **Cik ilgā laikā projekts tiks īstenots?**

Projekts jāuzsāk 3 mēnešu laikā pēc rezultātu paziņošanas, jāīsteno 2 gadu laikā.

1. **Kas notiek, ja projekta izmaksas īstenošanas laikā sadārdzinās?**

Projekts netiek realizēts.

1. **Vai es varu ierosināt izmaiņas, ja redzu, ka sākotnējais plāns vairs neder?**

Nē, projektu īsteno saskaņā ar apstiprināto pieteikumu.

1. **Kā varu sekot līdzi projekta īstenošanai?**

Pašvaldība nodrošina informāciju par konkursa un projektu īstenošanas gaitu.

1. **Vai pašvaldība informēs sabiedrību, kad projekts būs īstenots?**

Jā, par realizētajiem projektiem tiks sniegta informācija publiski.